CELEX: 22020D0656
Language: lt
Date: 1588636800000
Title: RPA ir ES muitinių bendradarbiavimo komiteto sprendimas Nr. 1/2020 2020 m. gegužės 5 d. dėl nuostatos, kuria leidžiama nukrypti nuo Rytų ir Pietų Afrikos valstybių ir Europos bendrijos bei jos valstybių narių laikinojo susitarimo, nustatančio ekonominės partnerystės susitarimo pagrindą, 1 protokole išdėstytų kilmės taisyklių, atsižvelgiant į ypatingą Mauricijaus padėtį, susijusią su sūdytais snekais [2020/656]

15.5.2020   
               
               
                  LT
               
               
                  Europos Sąjungos oficialusis leidinys
               
               
                  L 152/21
               
            
         RPA IR ES MUITINIŲ BENDRADARBIAVIMO KOMITETO SPRENDIMAS Nr. 1/2020
         2020 m. gegužės 5 d.
         dėl nuostatos, kuria leidžiama nukrypti nuo Rytų ir Pietų Afrikos valstybių ir Europos bendrijos bei jos valstybių narių laikinojo susitarimo, nustatančio ekonominės partnerystės susitarimo pagrindą, 1 protokole išdėstytų kilmės taisyklių, atsižvelgiant į ypatingą Mauricijaus padėtį, susijusią su sūdytais snekais [2020/656]
         MUITINIŲ BENDRADARBIAVIMO KOMITETAS,
         atsižvelgdamas į Rytų ir Pietų Afrikos valstybių ir Europos bendrijos bei jos valstybių narių laikinąjį susitarimą, nustatantį ekonominės partnerystės susitarimo pagrindą, ypač į jo 1 protokolo 41 straipsnio 4 dalį,
         kadangi:
         
                     (1)
                  
                  
                     nuo 2012 m. gegužės 14 d. Rytų ir Pietų Afrikos valstybių ir Europos bendrijos bei jos valstybių narių laikinasis susitarimas, nustatantis ekonominės partnerystės susitarimo pagrindą (1) (toliau – Laikinasis ekonominės partnerystės susitarimas), laikinai taikomas Sąjungos ir Madagaskaro Respublikos, Mauricijaus Respublikos, Seišelių Respublikos bei Zimbabvės Respublikos tarpusavio santykiams; Komorai Laikinąjį ekonominės partnerystės susitarimą laikinai taiko nuo 2019 m. vasario 7 d.;
                  
               
                     (2)
                  
                  
                     Laikinojo ekonominės partnerystės susitarimo 1 protokole „Dėl sąvokos „produktų kilmė“ apibrėžties ir administracinio bendradarbiavimo būdų“ pateikiamos kilmės taisyklės, taikomos Rytų ir Pietų Afrikos (RPA) valstybių kilmės produktų importui į Sąjungą;
                  
               
                     (3)
                  
                  
                     pagal Laikinojo ekonominės partnerystės susitarimo 1 protokolo 42 straipsnio 1 dalį nukrypti nuo tų kilmės taisyklių leidžiančias nuostatas leidžiama taikyti, jeigu jos pagrįstos RPA valstybėse veikiančių pramonės šakų vystymosi poreikiais;
                  
               
                     (4)
                  
                  
                     2017 m. spalio 2 d. RPA ir ES muitinių bendradarbiavimo komitetas priėmė Sprendimą Nr. 2/2017 (2), kuriuo pagal Laikinojo ekonominės partnerystės susitarimo 1 protokolo 42 straipsnio 1 dalį leista taikyti nukrypti nuo kilmės taisyklių leidžiančią nuostatą sūdytiems snekams, į Sąjungą importuotiems nuo 2017 m. spalio 2 d. iki 2018 m. spalio 1 d. Tačiau dėl to, kad buvo vėluojama priimti užsakymus, pagal nukrypti leidžiančią nuostatą suteikta kvota pasinaudota nedaug;
                  
               
                     (5)
                  
                  
                     2019 m. sausio 14 d. RPA ir ES muitinių bendradarbiavimo komitetas priėmė Sprendimą Nr. 1/2019 (3), kuriuo pagal Laikinojo ekonominės partnerystės susitarimo 1 protokolo 42 straipsnio 1 dalį leista taikyti naują nukrypti nuo kilmės taisyklių leidžiančią nuostatą sūdytiems snekams, į Sąjungą importuotiems nuo 2019 m. sausio 14 d. iki 2020 m. sausio 13 d. Tačiau dėl finansinių sunkumų, su kuriais susidūrė ES pirkėjai, pagal nukrypti leidžiančią nuostatą suteikta kvota buvo išnaudota mažiau, nei tikėtasi;
                  
               
                     (6)
                  
                  
                     Mauricijus paprašė, kad pagal Laikinojo ekonominės partnerystės susitarimo 1 protokolo 42 straipsnį būtų leista taikyti dar vieną nukrypti nuo kilmės taisyklių leidžiančią nuostatą 125 tonoms SS 0305 69 pozicijai priskiriamų sūdytų snekų, į Sąjungą importuojamų nuo 2020 m. kovo mėn. iki 2021 m. kovo mėn. Mauricijus savo prašyme pakartojo, kad Sąjungos arba Mauricijaus kilmės snekų nėra, o kitų Afrikos, Karibų ir Ramiojo vandenyno valstybių grupės (AKR valstybių) kilmės snekai neatitinka kokybės ir reguliaraus tiekimo reikalavimų. Todėl perdirbimo pramonės reikmėms Mauricijus turi toliau importuoti kilmės statuso neturinčias žaliavas;
                  
               
                     (7)
                  
                  
                     taikant nukrypti leidžiančią nuostatą būtų prisidėta prie mažųjų ir vidutinių įmonių vystymo Mauricijuje, būtų sudarytos sąlygos diversifikuoti Mauricijaus jūros gėrybių sektorių ir tai padėtų tęsti veiklą visu pajėgumu, kartu išlaikant užimtumą. Dėl to, kad kiekis yra nedidelis (mažiau nei 1 % viso SS 03 skirsniui priskiriamų žuvininkystės produktų importo iš Mauricijaus į Sąjungą vertės), o prašomos nukrypti leidžiančios nuostatos taikymo laikotarpis yra ribotas, didelės žalos Sąjungos arba vienos ar kelių valstybių narių ekonomikos sektoriui neturėtų būti padaryta;
                  
               
                     (8)
                  
                  
                     Mauricijaus teigimu, 2020–2021 m. prognozuojamas Europos Sąjungai parduosimas kiekis sudaro 125 tonas. Tačiau atsižvelgiant į tai, kad ankstesnėmis nukrypti leidžiančiomis nuostatomis pasinaudota mažai, neatrodo tikslinga prašomu laikotarpiu padidinti kvotą, palyginti su 2019–2020 m. suteikta kvota. Todėl reikėtų leisti Mauricijui vienus metus taikyti nukrypti leidžiančią nuostatą 100 tonų sūdytų snekų, padėsiančią išlaikyti veikiančios pramonės šakos galimybes toliau eksportuoti į Sąjungą;
                  
               
                     (9)
                  
                  
                     Komisijos įgyvendinimo reglamente (ES) 2015/2447 (4) nustatytos tarifinių kvotų administravimo taisyklės. Tos taisyklės turėtų būti taikomos administruojant kiekį, kuriam šiuo sprendimu leidžiama taikyti nukrypti leidžiančią nuostatą;
                  
               
                     (10)
                  
                  
                     kad būtų galima veiksmingai stebėti, kaip taikoma nukrypti leidžianti nuostata, Mauricijaus valdžios institucijos turėtų Komisijai reguliariai perduoti išduotų EUR.1 judėjimo sertifikatų duomenis,
                  
               NUSPRENDĖ:
         
            1 straipsnis
            Nukrypstant nuo Laikinojo ekonominės partnerystės susitarimo 1 protokolo ir remiantis to protokolo 42 straipsnio 1 dalimi, SS 0305 69 pozicijai (KN kodas 0305 69 80) priskiriami sūdyti snekai, pagaminti iš kilmės statuso neturinčių SS 0303 89 pozicijai priskiriamų (paprastųjų) snekų, šio sprendimo 2–5 straipsniuose nustatytomis sąlygomis laikomi turinčiais Mauricijaus kilmės statusą.
         
         
            2 straipsnis
            1 straipsnyje nustatyta nukrypti leidžianti nuostata šio sprendimo priede nurodytam produktui ir jo kiekiui iš Mauricijaus, deklaruojamam išleidimui į laisvą apyvartą Sąjungoje įforminti, taikoma vienų metų laikotarpį nuo šio sprendimo priėmimo dienos.
         
         
            3 straipsnis
            Priede nustatytas kiekis administruojamas pagal Įgyvendinimo reglamento (ES) 2015/2447 49–54 straipsnius.
         
         
            4 straipsnis
            Mauricijaus muitinė atlieka kiekybines 1 straipsnyje nurodytų produktų eksporto patikras.
            Produktų, kurių EUR.1 judėjimo sertifikatai išduoti pagal šį sprendimą, kiekių deklaraciją ir šių sertifikatų serijos numerius iki kito ketvirčio pirmo mėnesio pabaigos Mauricijaus muitinė per Muitinių bendradarbiavimo komiteto sekretoriatą nusiunčia Komisijai.
         
         
            5 straipsnis
            Pagal šį sprendimą išduotų EUR.1 judėjimo sertifikatų 7 langelyje daromas vienas iš šių įrašų:
            
                         
                     
                     
                        „Derogation – Decision No 1/2020 of the ESA-ES Customs Cooperation Committee of 5 May 2020“;
                     
                  
                         
                     
                     
                        „Dérogation – Décision n° 1/2020 du Comité de Coopération Douanière AfOA-UE du 5 mai 2020“.
                     
                  
         
            6 straipsnis
            
               1.   Mauricijus ir Sąjunga imasi šiam sprendimui įgyvendinti būtinų priemonių.
            
            
               2.   Jei, remdamasi objektyvia informacija, Sąjunga nustato pažeidimų, sukčiavimo ar kartotinio 4 straipsnyje nustatytų įpareigojimų nevykdymo atvejų, ji gali Laikinojo ekonominės partnerystės susitarimo 22 straipsnio 5 ir 6 dalyse nustatyta tvarka laikinai sustabdyti 1 straipsnyje nurodytos nukrypti leidžiančios nuostatos taikymą.
            
         
         
            7 straipsnis
            1 straipsnyje nustatyta nukrypti leidžianti nuostata gali būti atnaujinta, jei atitinkama RPA valstybė likus trims mėnesiams iki šio sprendimo galiojimo pabaigos pateikia įrodymų, kad ji vis dar negali įvykdyti 1 protokolo sąlygų, taip pat įrodymų, kad padaryta pažanga siekiant panaikinti poreikį taikyti leidžiančią nukrypti nuostatą, ir aiškiai nurodo, kiek laiko prireiks minėtoms sąlygoms įvykdyti. Europos Sąjunga iš naujo įvertina savo poziciją, kurios turi būti laikomasi RPA ir ES muitinių bendradarbiavimo komitete, ir priima naują sprendimą.
         
         
            8 straipsnis
            Šis sprendimas įsigalioja 2020 m. gegužės 5 d.
         
         
            Priimta Briuselyje 2020 m. gegužės 5 d.
            
               B. SAMSON
               
                  RPA valstybių atstovas
               
               
                  RPA valstybių vardu
               
            
            
               J.-M. GRAVE
               
                  Europos Komisija
               
               
                  Europos Sąjungos vardu
               
            
         
         
            (1)  OL L 111, 2012 4 24, p. 2.
         
            (2)  2017 m. spalio 2 d. RPA ir ES muitinių bendradarbiavimo komiteto sprendimas Nr. 2/2017 dėl nuostatos, kuria leidžiama nukrypti nuo Rytų ir Pietų Afrikos valstybių ir Europos bendrijos bei jos valstybių narių laikinojo susitarimo, nustatančio ekonominės partnerystės susitarimo pagrindą, 1 protokole išdėstytų kilmės taisyklių, atsižvelgiant į ypatingą Mauricijaus padėtį, susijusią su sūdytais snekais (OL L 271, 2017 10 20, p. 47).
         
            (3)  2019 m. sausio 14 d. RPA ir ES muitinių bendradarbiavimo komiteto sprendimas Nr. 1/2019 dėl nuostatos, kuria leidžiama nukrypti nuo Rytų ir Pietų Afrikos valstybių ir Europos bendrijos bei jos valstybių narių laikinojo susitarimo, nustatančio ekonominės partnerystės susitarimo pagrindą, 1 protokole išdėstytų kilmės taisyklių, atsižvelgiant į ypatingą Mauricijaus padėtį, susijusią su sūdytais snekais (OL L 32, 2019 2 4, p. 32).
         
            (4)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).
      
      
         
            PRIEDAS
            
                        Kvotos Nr.
                     
                     
                        KN kodas
                     
                     
                        TARIC kodas
                     
                     
                        Prekių aprašymas
                     
                     
                        Laikotarpis
                     
                     
                        Grynasis svoris (tonomis)
                     
                  
                        09.1611
                     
                     
                        Ex03056980 
                     
                     
                        25
                     
                     
                        (Paprastieji) snekai, sūdyti
                     
                     
                        2020 5 5–2021 5 4
                     
                     
                        100